Simán továbbjutott Cseh és Kovács
Cseh László a legjobb idővel, 1:59.80 perccel – egyedüliként két percen belül – jutott be a kedd délutáni középdöntőbe a vegyesúszás 200 méteres számában a margitszigeti úszó Európa-bajnokságon. Kovács Ágnes 100 mellen a harmadik legjobb időt érte el.
A műugrók is kezdtek

Barta Nóra bejutott a legjobb 12 közé a nők keddi egyméteres műugró versenyében a margitszigeti Eb-n, Kormos Villőnek viszont nem sikerült a továbbjutás, mert pontszáma (192,10) csak a 15. helyre jogosította.

Cseh a 200 méter vegyesen vezeti az idei világranglistát, és esélyeshez méltóan abszolválta a kedd délelőtti feladatot. Ugyanebben a számban Kerékjártó Tamás a negyedik (2:02.75), míg Nagy Péter az ötödik (2:02:77) időt úszta. Előbbi ott lesz a középdöntőben, utóbbi azonban remek teljesítménye ellenére nem folytathatja, mivel a szabályok értelmében egy nemzetet maximum két versenyző képviselhet a fináléba kerülésért. Batházi István 2:05.18-cal a 23. lett.
Női 100 m gyorson nem jutott magyar a legjobb 16 közé: Szél Friderika (58.02) a 45., Miskovicz Zsuzsanna (58.87) az 52., Dara Eszter pedig (59.14) az 55. időt érte el.
Magabiztos volt Kovács Ágnes is
Kovács Ágnes a harmadik legjobb idővel jutott a női 100 méteres mellúszás kedd délutáni középdöntőjébe a margitszigeti Európa-bajnokságon.
A 200-on Sydney-ben olimpiai bajnok versenyző 1:08.98-at úszott. Reményi Diána 1:11.14-gyel a 20., Kovács Krisztina 1:11.59-cel a 21., Bor Katalin 1:13.38-cal a pedig 34. időt teljesítette.
A férfi gyorsúszók 200 méteres viaskodásában babér nélkül maradtak a hazai versenyzők, még a legjobb, Gercsák Balázs is csupán a 30. helyre volt jó. Pedig 1:51.59 perccel csaknem egy teljes másodpercet javított egyéni rekordján. Ahhoz azonban, hogy a legjobb 16 közé jusson, bőven 1:51-en belül kellett volna célba érnie. A honfitársak közül Kiss Boldizsár (1:52.82 p) a 39., Makány Balázs (1:52.90) a 41., Dajka Ádám (1:57.05) pedig az 51. lett.
Az úszók délelőtti programját a 800 méteres női gyors selejtezői zárták a margitszigeti Eb-n, és magyar szempontból nem hozott sikert ez a szám: sem Nagy Réka, sem Hajnal Erika nem lett tagja a nyolcas döntőnek a nemzetenként két versenyző indulását engedélyező távon. Ráadásul mindketten alaposan elmaradtak egyéni legjobbjaiktól is, minek következtében Nagy (8:51.03 p) csak a 15. lett, míg Hajnal (9:00.73) esetében a 21 korántsem bizonyult nyerőnek, hiszen ez az utolsó pozíciót jelentette a mezőnyben.
sport